बैताल ने सांस लेकर फिर किस्सा शुरू किया, बशेशरनाथ को जब तार मिला, उस समय वह पत्नीविहीन हो, सुखी जीवन व्यतीत कर रहा था (पत्नी मायके गई हुई थी) । वह मां का सबसे छोटा व लाड़ला बेटा था, शायद इसीलिए उसके दिल में मां के लिए कहीं थोड़ी-सी 'वैकेंसी' थी । वह तुरंत मेरठ गया और मां को सराय रोहिल्ला ले आया । मां, भाई के गम व बुढापे की वजह से क्षीण हो गई थी । यहां दो दिन तो आराम से कटे किंतु तीसरे दिन जैसे ही श्रीमती बशेशरनाथ बच्चों के साथ घर लौटीं तो लौटते ही उसकी छातो पर काला भुजंग लोट गया । जब उसने देखा कि उसके बिछौने पर सास जी लेटी हुई दें और पतिदेव टेम्परेचर ले रहे हैं । कठिनाई से श्रीमतीनाथ ने अपना टेम्परेचर डाऊन किया । फारमल नमस्कार-चमत्कार के बाद पहला काम तो यह किया कि सास को अपने बिछौने से हटाकर पीछे की कोठरी में सास की उमर से मेल खाती हुई चारपाई-सी वस्तु पर स्थानांतरित कर दिया और फिर वशेशरनाथ पर चढ़ बैठी, 'क्यूं जी, एक तुम्हीं लाड़ले शरवन कुमार थे जो डोली में बिठाकर बुढिया को सराय रोहिल्ला तीर्थ पर लाकर पुन कमा रहे हो? बाकी दोनों सौतेले थे, मेरी जान को यही आफत लानी थी '' आदि... आदि ।